4.

Olyan helyzetek, amelyekben az áruk egy speciális igény kielégítése vagy egy meghatározott tevékenység elvégzése céljából összeállítottnak tekintendők/nem tekintendők a) Az a tény, hogy az árucikkek ajándékként/ajándékcsomagban vannak kiszerelve (például karácsonyra, anyák napjára, Valentin napra stb.), nem jelenti automatikusan azt, hogy speciális igény kielégítése vagy meghatározott tevékenység elvégzése céljából állították őket össze. Ezt eseti elbírálás alapján külön meg kell vizsgálni. Az együtt bemutatott és azonos kialakítású/dekoratív motívumokkal ellátott árucikkek (például mindegyiket rózsaszín virágok díszítik) nem sorolhatók be a kiskereskedelmi forgalom számára készletben kiszerelt áruként, kivéve, ha azokat egy speciális igény kielégítése vagy egy meghatározott tevékenység elvégzése céljából állították össze. Például egy azonos dekoratív motívummal ellátott karórából, egy elektronikus zsebszámológépből és egy golyóstollból álló, a kiskereskedelem számára egy dobozban összeállított árukészlet a 3. b) általános értelmezési szabály szerint nem tekinthető készletnek, mivel ezen árucikkek nem egy speciális igény kielégítése vagy egy meghatározott tevékenység elvégzése céljából kerültek összeállításra. b) Nem szükségszerűen feltételezhető, hogy az ugyanazon helyen/környezetben használt árucikkek egy speciális igényt elégítenek ki vagy egy meghatározott tevékenységre használatosak. Például egy strandtáskából, fürdőlepedőből és egy frizbiből álló „strandkészlet” a 3. b) általános értelmezési szabály szerint nem képez készletet. Jóllehet az árucikkeket a strandon használják, azok teljesen különböző tevékenységeket (fürdés és játék) szolgálnak, és nem kapcsolódnak egymáshoz. c) Az a tény, hogy az árucikkeket egy bizonyos személy vagy személyekből álló csoport (gyermekek, azonos foglalkozású vagy hobbival rendelkező személyek stb.) használja, még nem jelenti automatikusan azt, hogy azok kiskereskedelmi forgalom számára készletben kiszerelt áruknak tekintendők. Külön meg kell vizsgálni, hogy egy speciális igény kielégítése vagy egy meghatározott tevékenység elvégzése céljából kerültek-e összeállításra. d) Élelmiszerek és italok kombinációja nem megengedett, kivéve, ha egytálétel elkészítéséhez szükségesek. i. Az élelmiszerek/italok „készleteit”, amelyek összetevőit együtt kell felhasználni a készétel, a fogás vagy az ital elkészítéséhez, a 3. b) általános értelmezési szabály alapján kell besorolni. ii. A szabály azonban nem vonatkozik az összeállított és különböző élelmiszerekből, szeszesitalokból vagy italokból álló termékek válogatására, amelyeket nem együttes felhasználásra szántak készétel, fogás vagy ital elkészítéséhez. Amennyiben az árucikkek nem állnak kölcsönhatásban egymással a készétel, a fogás vagy az ital összetevőjeként, nem tekintendők készletnek, és minden egyes cikket külön kell besorolni a saját, megfelelő vámtarifaszáma alá. Például a különböző árukból, így például sajtból, borból, pezsgőből vagy likőrökből, teából, lekvárból, olívaolajból, mézből, pástétomból, fűszerekből, gyümölcsökből stb. álló ún. „karácsonyi kosarakat/ajándék-kosarakat” külön-külön kell besorolni. Egytálétel vagy fogás elkészítésére szánt élelmiszerek és italok kombinációját azonban (például a tiramisu elkészítéséhez szükséges bizonyos mennyiségű marsala bort is tartalmazó „tiramisu készlet”) a 3. b) általános értelmezési szabály alapján készletként kell besorolni. Másrészt, amennyiben a kombináció rendeltetése „evésre és ivásra” egyaránt vonatkozik, még akkor is, ha az árucikkeket a kiskereskedelem számára szokásos kiszerelésben állították össze, azok a 3. b) általános értelmezési szabály szerint nem tekinthetők egy készletnek, mivel nem elégítenek ki egy speciális igényt, illetve nem használják azokat egy meghatározott tevékenység elvégzésére. iii. A különböző fajtájú italokat/élelmiszereket és háztartási eszközöket külön-külön kell besorolni, például a kiskereskedelem számára szokásos műanyag csomagolásban összeállított „kávékészletet”, mely az alábbiakból áll: — ízesített (aromás) instant kávépor, — fahéjrudak, — kicsi konyhai fémreszelő rozsdamentes acélból, — vas tárolóedény fedővel (ami kávéport tartalmaz), — kerámiabögre, a különböző termékek szerint a 2101 (ízesített aromás instant kávépor), a 0906 (fahéjrudak), a 8205 (kicsi konyhai fémreszelő), a 7323 (vas tárolóedény fedővel), a 6912 (kerámiabögre) vámtarifaszámok alá kell besorolni. Ezek a termékek a 3. b) általános értelmezési szabály alapján nem tekinthetők „kiskereskedelmi forgalom számára készletben kiszerelt áruknak”, mivel nem elégítenek ki egy speciális igényt, illetve nem használják azokat egy meghatározott tevékenység elvégzésére (a Vámkódex Bizottság 2008. júniusi állásfoglalása). Egy csekély értékű, eldobható/nem újrafelhasználható műanyag csésze azonban (lásd még a „kisebb jelentőségű/elhanyagolható árucikket tartalmazó készletek”-ről szóló B. rész III. pontját), amelyet egy cukrot és kávét tartalmazó zacskóval állítottak össze egy csésze kávé elkészítése céljából, készletként sorolandó be.